من حق شيخ القوم يحمي مواقفه
ويحل صعبات الفتن من عقودها
الشيخ لاجا عند ربعه مشكله
فكر وميز نقصها من زودها
والشيخ لا ما شاف عود مدخن
يلطم سداته قبل يوشي وقودها
والشيخ لا جات الحمول ارتكى لها
شاور خيار القوم واوفا عدودها
والشيخ لا ما اخطى رفيقه بزله
طمرها ولو هم حاضرين شهودها
والشيخ ما يسمع حكي كل سفله
اللي عن القاله قصار زنودها
والشيخ من بيته لربعه مراده
تلقى الذبايح راكزين عمودها
والشيخ من ربعه تبارك برايه
مثل العسل يشفي المرض من كبودها
والشيخ من هو لا اعتزى قيل والنعم
يارد حياض الموت ساعة ورودها
والشيخ من هو دون ربعه مواقفه
سد ورا سد قطاب حيودها
والشيخ من هو يعتزي دون سمعته
لا ما اختلط بين الليالي وسودها
والشيخ من هو يقطع السير بالسرا
زيزوم ربعه والسرايا يقودها
والشيخ من هو يوم مس العصايب
شجرة وفا ما هوب يهتز عودها
والشيخ من يمدح وتطرى فعايله
شوق الهنوف اللي تنقض جعودها
وشيخ كما عشبة مراح مخمه
ترا عدمها خير لك من وجودها